b'\n_START_ARTICLE_\nSant Climent de F\xc3\xb3rnols\n_START_SECTION_\nDescripci\xc3\xb3\n_START_PARAGRAPH_\nEdifici religi\xc3\xb3s d\'una nau rectangular. Construcci\xc3\xb3 r\xc3\xbastega de pedres unides amb fang. Porta adovellada a una motllura ben treballada, al seu damunt un ull de bou, campanar de base quadrada que ocupa la meitat del frontis. T\xc3\xa9 quatre finestres de mig punt. Hi ha una inscripci\xc3\xb3 que indica l\'any 1752 o 1762 possible data de construcci\xc3\xb3.\n_START_SECTION_\nHist\xc3\xb2ria\n_START_PARAGRAPH_\nEl primer esment del lloc de F\xc3\xb3rnols conegut fa refer\xc3\xa8ncia al seu castell, quan Galceran III de Pin\xc3\xb3s, en el seu testament del 1277, deixava al seu fill Galceran tota la vall de "Lavan\xc3\xa7a", amb el castell de "Fornuls". Al segle XIII, i possiblement tamb\xc3\xa9 al XIV, el castell de F\xc3\xb3rnols formava part de la baronia de Pin\xc3\xb3s. Tanmateix en el fogatge del segle XVI, i fins a la desaparici\xc3\xb3 de les senyories al segle XIX, F\xc3\xb3rnols del Cad\xc3\xad apareix vinculat al cap\xc3\xadtol de la  Seu d\'Urgell._NEWLINE_La parr\xc3\xb2quia de F\xc3\xb3rnols \xc3\xa9s inclosa al deganat de la vall de Lord en la relaci\xc3\xb3 de d\xc3\xa8cimes del 1279 i del 1280, mentre que en el llibre de la d\xc3\xa8cima de la di\xc3\xb2cesi d\'Urgell del 1391 pertanyia al deganat d\'Urgellet. L\'any 1335 n\'era rector Ramon Pintor._NEWLINE_L\'esgl\xc3\xa9sia de Sant Climent \xc3\xa9s, actualment, dependent de la parr\xc3\xb2quia d\'Adra\xc3\xa9n i tradicionalment havia tingut com a sufrag\xc3\xa0nia Sant Pere de Cornellana.'